Bergamo

Bergamo (på østlombardisk Bèrghem ) er en by i regionen Lombardia i det nordlige Italia. Den er hovedstad i provinsen Bergamo. Byen ligger der Posletten slutter og Alpene begynner, ca. 50 km øst for Milano. Kommunen Bergamo har en befolkning på 118 717 innbyggere.Statistisk demografi ISTAT . Istituto nazionale di statistica, 31. desember 2013.

Sammen med andre venetianske forsvarsverk fra det 15. til det 17. århundre i Italia, Kroatia og Montenegro ble den befestede byen Bergamo i 2017 oppført på UNESCOs verdensarvliste.

Byen er delt i to distinkte deler, Bergamo alta (øvre Bergamo) og Bergamo bassa (nedre Bergamo).

Bergamo alta (også kalt «città alta») er den eldste bydelen. Den er fullstendig omgitt av en ca. 5 km lang bymur. Den mest kjente og besøkte delen i øvre Bergamo er Piazza Vecchia. Der finnes domkirken, Cappella Colleoni, og Santa Maria Maggiore.

Historie
Bergamo ligger på samme sted som byen Bergomum gjorde i antikken, grunnlagt av den keltiske stammen kenomanerene. I år 49 f.Kr. ble den innlemmet i Romerriket. Den vokste da til om lag 10 000 innbyggere på det meste. Den var et viktig trafikknutepunkt på militærveien mellom Friuli og Raetia og ble ødelagt av Attila på 400-tallet.

Fra 500-tallet ble Bergamo sete for et av de viktigste hertugdømmene til langobardene i Nord-Italia ved siden av Brescia, Trento og Cividale del Friuli. Den første langobardiske hertugen var Wallaris. Etter at Karl den store erobret Det lombardiske kongedømmet ble Bergamo sete for et grevskap under Auteramus (død 816).
mini|venstre|Det venetianske tårnet i Rocca.
Fra 1000-tallet og fremover var Bergamo en selvstendig bystat og var del av Det lombardiske forbund som slo Fredrik Barbarossa i 1165. Byen havnet midt i striden mellom ghibellinerne og guelferne og ble styrt av Colleoni-familien og så av Suardi-familien. Fra 1264 ble Bergamo periodevis styrt av Milano. I 1331 gav innbyggerne av byen seg selv til Johan av Böhmen, men senere gjenerobret Visconti-familien i Milano byen. Etter en kort periode under Malatesta-familien i 1407, kom den i 1428 under Republikken Venezia, og forble det frem til 1797. Venetianerene bygde festningsverker i de høyereliggende delene av byen.

I 1815 ble den overdratt til Østerrike. Giuseppe Garibaldi befridde byen i 1859 og fra den tid var Bergamo en del av etterhvert (1870) forente kongedømmet Italia.

Bergamo er tradisjonelt fødested til Arlecchino og Brighella, to populære skikkelser kjent fra commedia dell'arte.

Bergamo har hatt en viktig plass i musikkhistorien. Den store romanske kirken Santa Maria Maggiore ble påbegynt i 1137 og fikk en kontinuerlig og veldokumentert tradisjon for lære innen musikk og sang i mer enn åtte hundre år. Siden byen lenge var under venetiansk kontroll ble venetiansk musikkstil med på å prege bergamaskernes musikk. Komponister som Gasparo Alberti komponerte musikk med polyfoni med to orgel, messingblåseinstrumenter og bratsj, en stil som vanligvis er assosiert med Venezia, men som blomstret i Santa Maria Maggiore.

Fremstående musikere født i Bergamo er Gaetano Donizetti, Pietro Locatelli, Antonio Lolli, Gianluigi Trovesi og Elio Picchetti. Alessandro Grandi, en av de mest progressive komponistene tidlig på 1600-tallet etter Monteverdi, var maestro di cappella frem til han døde under en pest i 1630. Komponisten Gaetano Donizetti ligger begravet i Santa Maria Maggiore.

 Covid-19 
Tidlig i 2020, under COVID-19-pandemien i Italia, ble Bergamos helsevesen overveldet av pasienter med COVID-19, sykdommen som utløses av SARS-CoV-2-viruset. Det ble rapportert at leger ble stilt overfor etiske dilemmaer med for liten kapasitet på intensivavdelingene og for få respiratorer. Likstuene og likhusene ble overveldet, og bilder av militære transportkolonner som brakte likene av COVID-19-døde ut av byen ble delt verden rundt i nyhetssendinger og på sosiale medier. Legene tryglet resten av Italia, Europa og hele verden at man måtte ta inn over seg alvoret med koronavirussykdommen. Et norsk team med sykepleiere og leger fulgte en appell fra Italia og reiste til sykehuset Ospedale Bolognini i nabokommunen Seriate i april og assisterte i 20 dager, til presset var kommet med på et mer håndterlig nivå.sykepleien.no: Norske sykepleiere i Italia, Vi skal hjem 1. mai 2020, lest 19. juli 2020


 Referanser 

 Eksterne lenker